錢檢法及代期以詩告別因次其韵
作者：仲并
朝代：宋

paragraphs: 昔年兩岸柳，逢春正依依。
扁舟轉河曲，風光隨處宜。
彈指歲云何，秋風橘柚垂。
折腰得斗粟，未救臣朔饑。
儒宮一何有，惜哉壯觀隳。
采采池中芹，亂葑迷漣漪。
蕭條住槐市，庭空蔓草滋。
丹雘墮煨燼，草木含瘡痍。
永懷千古人，雜佩思報之。
我乃但便腹，未免兒輩嗤。
斯辰况多艱，每懷廢晨炊。
疇昔請長纓，唾手平龜茲。
西畧收咸京，北伐空鮮卑。
坐令王室尊，國風無黍離。
力微不辦此，千愁鎖修眉。
承惠謝微官，一室投荒陂。
吳山險可攀，吳水清可窺。
勝概苦邀予，投紱今去遲。
王孫定偉器，尺璧無纖疵。
枯棋屢賈勇，佳篇仍致師。
一日不會面，悠悠勤我思。
大軸插牙籤，細字攻毛錐。
朝廷羅羣公，如君滄海遺。
勿學貧賤交，自比山林姿。
誓將友麋鹿，終焉寄鋤犁。
况君秀眉宇，異世元紫芝。
新詩落我前，醉眼眩珠璣。
言多意無他，戀戀新相知。
男兒各行役，盍簪寧無時。
期君在歲寒，素心無自違。
君看千年柏，豈憚霜雪欺。
慎勿倚市門，美貨當自怡。
懷璧忌暗投，按劒古所悲。
吳門三年淹，沖天在一飛。
征塗加餐飯，秋晚多寒暉。
求仙豈浪語，渺茫那可期。
行行快著鞭，獻納黄金扉。
勿作兒女別，淚下如綆縻。
我方戒多語，念念知昨非。
恨無錦繡段，酬君黄絹辭。